ইডেনে ছিয়ানব্বই বিশ্বকাপের সেমিফাইনাল? যেখানে ৯৮-১ থেকে সচিন তেন্ডুলকর আউট হওয়ার পরেই তাসের ঘরের মতো ভেঙে পড়ে ১২০-৮ হয়ে গেল আজহারউদ্দিনের ভারত? আর ক্ষিপ্ত ইডেন ম্যাচই থামিয়ে দিল।
নাকি ইডেনেরই আর একটি ম্যাচ? ২০০৩-এর টিভিএস কাপ ফাইনাল। অস্ট্রেলিয়ার বিরুদ্ধে ২৩৬ করলে জিতবে এমন অবস্থায় ভারত ১৫৯-৪। নিশ্চিত জয়ের দিকে এগিয়ে নিয়ে যাচ্ছেন রাহুল দ্রাবিড় এবং হেমাঙ্গ বাদানি। সেখান থেকে ১৯৮ অলআউট হয়ে যায় ভারত। শেষ ছয় উইকেট তারা সেদিন হারায় ৩৯ রানে।




প্রথমে ব্যাট করে অস্ট্রেলিয়া তোলে ৩৪৮। ফিঞ্চ ১০৭, ওয়ার্নার ৯৩।
			 বড় রান তাড়া করতে নেমে দুর্দান্ত শুরু ভারতের। প্রথম উইকেটে রোহিত-শিখর ৮ ওভারে তোলেন ৬৫।
			 তৃতীয় উইকেটে দুর্দান্ত পার্টনারশিপ শিখর-বিরাটের।
			২১২ রান যোগ করে তাঁরা ম্যাচই কার্যত ঘুরিয়ে দেন ভারতের দিকে।
			 শিখর যখন আউট হন, স্কোর ২৭৭-২। আরও ৭২ দরকার ৭৫ বলে। হাতে আট উইকেট।
			 অবিশ্বাস্য ভঙ্গিতে আত্মসমর্পণ। শেষ ৯ উইকেটের পতন ৪৬ রানে।




এরপর মানুকা ওভাল। ২০১৬’র ২০ জানুয়ারি অকল্পনীয় ভঙ্গিতে ম্যাচ তুলে দিয়ে এলেন মহেন্দ্র সিংহ ধোনিরা। অস্ট্রেলিয়ার ৩৪৮ রানের জবাবে দুর্দান্ত শুরু এবং তারপর শিখর ধাওয়ান এবং বিরাট কোহলির পার্টনারশিপ। ক্রিকেট দুনিয়া সজাগ হয়ে উঠেছিল যে, সম্ভবত একদিনের ক্রিকেট ইতিহাসের অন্যতম সেরা রান তাড়া করার ঘটনা চোখের সামনে ঘটতে চলেছে। অস্ট্রেলিয়ার মাটিতেও এত বড় টার্গেট তাড়া করে কেউ কখনও জেতেনি। অস্ট্রেলীয় বোলারদের নিয়ে ছেলেখেলা করছিলেন দু’জনে। দ্বিতীয় উইকেটে ২১২ রান যোগ হল। এতদিন ভারতের কেউ না কেউ প্রত্যেক ম্যাচে সেঞ্চুরি করেও ম্যাচ হারতে হচ্ছিল। বুধবার সেঞ্চুরি করলেন দু’জন। কোহলি ৯২ বলে ১০৬। ধাওয়ান ১১৩ বলে ১২৬।
ভারতীয়রা স্বার্থপর ব্যাটিং করছেন, সেই সমালোচনাকেও স্তব্ধ করে দিয়েছিলেন কোহলি-রা। কিন্তু দু’টো সেঞ্চুরি সত্ত্বেও ভাগ্যে বদল হল না। ১২ ওভারের মধ্যে ৪৬ রানে শেষ ৯ উইকেট হারিয়ে ম্যাচ তুলে দিয়ে এলেন ধোনিরা। রসিকতা শুরু হয়ে গিয়েছে যে, নতুন ম্যানুয়াল বাজারে আনল ভারত। এতদিন ছিল কীভাবে জিততে হয়। মানুকা ওভালে তারা দেখাল, কীভাবে জেতা ম্যাচ হারতে হয়!

স্বয়ং অধিনায়ক সবচেয়ে বেশি করে কাঠগড়ায়। বলের চেয়ে রান কম, এই পরিস্থিতিতে ব্যাট করতে এসে তিনি হাঁটতে হাঁটতে আউট হলেন। ম্যাচের পর ধোনি নিজে স্বীকার করলেন যে, তিনিই দায়ী। কিন্তু সেই স্বীকারোক্তিতে তাঁকে নিয়ে প্রশ্ন মোটেও থামছে না। সুনীল গাওস্কর রাতে টিভি চ্যানেলে বলেছেন, এই একদিনের সিরিজের পর কঠোর পদক্ষেপ করা উচিত। গাওস্কর সরাসরি না বললেও নেতৃত্ব বদলের কথা উঠতে বাধ্য। কারও কারও কাছে সবচেয়ে অসহ্য লাগতে শুরু করেছে হারের পর ধোনির অজুহাত। বুধবারেও তিনি দাবি করে গেলেন, তাঁর টিমে অনেক তরুণ রয়েছে। তাঁদের নাকি শেখার সময় দিতে হবে। পুরস্কার বিতরণীতে ধারাভাষ্যকারও পাল্টা প্রশ্ন না করে পারলেন না, ‘‘আন্তর্জাতিক ক্রিকেট কি শুধুই শেখার জায়গা হতে পারে?’’ ওয়াসিম আক্রম ধারাভাষ্য দিতে গিয়ে বারবার বললেন, ‘‘অবিশ্বাস্য! এই ম্যাচ কেউ হারে!’’
গুরকিরাত সিংহ মান, ঋষি ধাওয়ানদের কুৎসিত শট খেলে টিমকে ডুবিয়ে যাওয়া দেখেও সাংবাদিক সম্মেলনেও সেই তারুণ্যের স্লোগান গেয়ে গেলেন ধোনি। আর যাঁকে অধিনায়ক করার স্লোগান উঠেছে ভারতীয় ক্রিকেটে, সেই কোহলিকে দেখা গেল তরুণদের কাণ্ড দেখে লজ্জায় মুখে ঢেকে ফেলেছেন!